Sakatekas (miestas)

Sakatekas () – miestas centrinėje Meksikoje, Meksikos kalnyne, 2500 m aukštyje virš jūros lygio. Sakateko valstijos centras. 122,9 tūkst. gyventojų (2005 m.). Maisto, lengvoji, metalurgijos pramonė. Veikia Sakateko autonominis universitetas.

Istorija 

Miestas įkurtas 1546 m. aplinkiniuose kalnuose radus sidabro. Netrukus Sakatekas tapo svarbiausiu sidabro gavybos centru Amerikose (drauge su Potosi Bolivijoje). Taip pat išgautas švinas, cinkas. 1588 m. Ispanijos karalius Pilypas II Sakatekui suteikė herbą, 1616 m. mieste įsikūrė pranciškonai. Meksikos revoliucijos metu dėl Sakateko vyko nuožmios kovos.

Turizmas 

Dabar Sakateko ekonominė reikšmė sumenko, tačiau miestas tapo svarbiu turistiniu centru. Yra išlikęs kolonijinių laikų senamiestis, 1993 m. įtrauktas į UNESCO pasaulio paveldo sąrašą. Išlikę rūmai, aikštės, čurigereskinės architektūros XVIII a. katedra bei dar keletas bažnyčių, akviadukas. Buvusiose kasyklose įkurti muziejai, ekspozicijos.

Meksikos miestai